नरेंद्र मोदी पर अपने बयान में नरेश अग्रवाल ने एक आपत्तिजनक शब्द का इस्तेमाल किया हैं.नरेश अग्रवाल ने कहा, "जहां तक परिवारवाद की बात कर रही है बीजेपी, मैं ये कह रहा हूं कि जिस बीजेपी में शादी का चलन ही नहीं है वो परिवार का मतलब क्या समझेंगे. हमारे यहां गांवों की कहावत है कि अगर **** से आशीर्वाद लेने जाओ तो वो कहती है कि मेरी तरह हो जाओ."भारतीय जनता पार्टी ने नरेश अग्रवाल के इस बयान की कड़ी आलोचना की है.लेकिन आपत्तिजनक बयानों का ये ऐसा पहला मामला नहीं है जिससे राजनीति में हंगामा मचा हो.एक नज़र उन बयानों पर जिन्होंने भारतीय राजनीति में अचानक हंगामा पैदा कर दिया."घोड़ों को नहीं मिल रही है घास, गदहे खा रहे हैं च्यवनप्राश" उत्तर प्रदेश के भदोही ज़िले के औराई विधानसभा इलाक़े में चुनाव प्रचार के दौरान भारतीय जनता पार्टी के तत्कालीन राष्ट्रीय अध्यक्ष नितिन गडकरी की ज़ुबान फिसली. इसमें उन्होंने विपक्षी दलों पर निशाना साधते हुए कहा कि घोड़ों को नहीं मिल रही है घास, जबकि गदहे खा रहे हैं च्यवनप्राश."समलैंगिकता अप्राकृतिक है और भारतीय समाज के लिए अच्छा नहीं है. यह दूसरे देशों से यहां पहुंची बीमारी है."केंद्रीय स्वास्थ्य मंत्री गुलाम नबी आजाद ने ये बयान नई दिल्ली में एचआईवी पर आयोजित सेमिनार में दिया. इस सेमिनार में प्रधानमंत्री मनमोहन सिंह और यूपीए अध्यक्ष सोनिया गांधी भी मौजूद थीं. लेकिन आजाद के बयान से पहले दोनों सेमिनार से जा चुके थे. हालांकि आजाद के इस बयान पर समलैंगिक अधिकारों की वकालत कर रहे लोगों ने भारी नाराजगी जताई. "जिस तरह से देश बोफोर्स मामले को भूल गया उसी तरह कोयले का मुद्दा भी एक दिन भुला दिया जाएगा"केंद्रीय गृह मंत्री सुशील कुमार शिंदे के इस बयान पर विपक्ष ने जब काफ़ी हंगामा मचाया तब जाकर शिंदे ने कहा कि उन्होंने ये बात मज़ाक़ में कही थी."इस देश में कभी किसी ने 50 करोड़ रुपये की गर्ल फ्रेंड देखी है."गुजरात के मुख्यमंत्री ने ये बयान हिमाचल प्रदेश में एक चुनावी प्रचार के दौरान केंद्रीय मंत्रिमंडल के सदस्य शशि थरूर की पत्नी सुनंदा पुष्कर पर टिप्पणी करते हुए दिया था. "ठीक है"दिल्ली में सामूहिक बलात्कार मामले के गर्माने के बाद प्रधानमंत्री मनमोहन सिंह ने अपने संदेश की वीडियो रिकॉर्डिंग पूरा होने के बाद पूछा 'ठीक है'. यह संदेश देश के तमाम समाचार चैनलों पर बिना संपादित ही चल गया. इन दो शब्दों के चलते सोशल मीडिया में प्रधानमंत्री महोदय की काफ़ी आलोचना हुई. "नई-नई जीत और नई-नई शादी, इसका अपना अलग महत्व होता है. जैसे-जैसे समय बीतेगा, जीत की यादें पुरानी होती जाएंगी. जैसे-जैसे समय बीतता है, पत्नी पुरानी हो जाती है."भारतीय क्रिकेट टीम की टी-20 मैच में जीत के बाद अपनी प्रतिक्रिया देते वक्त जायसवाल की ज़ुबान फिसल गई. महिलाओं के प्रति आपत्तिजनक बयान देने के बाद जायसवाल को बाद में माफ़ी मांगनी पड़ी."पंजाब में प्रत्येक 10 में सात लोग ड्रग्स का सेवन करते हैं."कांग्रेसी नेता राहुल गांधी ने चंडीगढ़ यूनिवर्सिटी के छात्रों का संबोधित करते हुए ये बयान दिया, जिसकी पंजाब के लोगों और नेताओं ने काफ़ी आलोचना की."अगर साइंटिफिक भाषा में हम कहें तो दाऊद इब्राहिम और स्वामी विवेकानंद का आईक्यू लेवल एक समान था. लेकिन एक ने इसे गुंडागर्दी में लगाया और दूसरे ने इसे समाजसेवा में लगाया."भोपाल के सार्वजनिक समारोह में नितिन गडकरी पुरुषों और महिलाओं के बीच होने वाले भेदभाव के मुद्दे पर बोल रहे थे. बोलते-बोलते वे आईक्यू लेवल तक पहुंचे और वहां उन्होंने दाऊद इब्राहिम और स्वामी विवेकानंद के बीच तुलना करते हुए एक समान बता दिया. उनकी मंशा चाहे जो रही हो लेकिन इस बयान पर भी हंगामा खूब हुआ. "मुलायम सिंह पगला गए हैं, सठिया गए हैं, दिल्ली में सरकार बनाने का सपना पूरा नहीं होगा."कांग्रेस सरकार में शामिल केंद्रीय मंत्री बेनी प्रसाद वर्मा ने सरकार को बाहर से समर्थन दे रहे मुलायम सिंह यादव के खिलाफ़ ये बातें तीसरे मोर्चे की संभावना पर कही. बेनी पहले समाजवादी पार्टी में रह चुके हैं."पैसे पेड़ पर नहीं उगते"प्रधानमंत्री मनमोहन सिंह ने ये बयान पेट्रोलियम उत्पादों की क़ीमत बढ़ाने और रसोई गैस सिलिंडर पर सब्सिडी बंद करने की वजह बताते हुए दिया था. देश में एक के बाद एक सामने आने वाले घोटालों को देखते हुए प्रधानमंत्री के इस बयान की खूब आलोचना हुई."पहले लड़के-लड़कियां अगर एक दूसरे का हाथ पकड़ लेते थे तो उनके माता-पिता उन्हें पकड़ लेते थे, डांटते थे पर अब सब कुछ खुला है. खुले बाज़ार में खुले विकल्पों की तरह"पश्चिम बंगाल की मुख्यमंत्री ने महिलाओं के साथ बलात्कार की बढ़ती संख्याओं पर अपने फेसबुक पर ये टिप्पणी दर्ज की थी, उनकी इस टिप्पणी पर महिला संगठनों ने काफी आपत्ति जताई थी.(बीबीसी हिंदी के 



एंड्रॉयड ऐप के लिए क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)